Source: http://antipiracy.fi/ajankohtaista/197/kko-kovensi-finreactor-yllapitajien-tuomiota/
Timestamp: 2014-04-16 22:17:28+00:00

Document:
KKO kovensi Finreactor-ylläpitäjien tuomiota
KORKEIN OIKEUS KOVENSI FINREACTOR-YLLÄPITÄJIEN TUOMIOTA Tuomitut korvaukset yli kaksinkertaistuivat
Korkein oikeus antoi tänään 30.6.2010 tuomionsa ns. Finreactor-tapauksessa. Kyseessä on ensimmäinen kerta Euroopassa, kun vertaisverkkopalvelun ylläpidon rikosoikeudellista vastuuta on selvitetty korkeimmassa oikeusasteessa. Ns. pääjutun lisäksi KKO antoi kaksi palvelun yksittäistä käyttäjää koskevaa tuomiota.
Finreactor oli suomalainen BitTorrent-tekniikkaa käyttävä vertaisverkkopalvelu, jonka keskusrikospoliisi ratsasi joulukuussa 2004. Turun käräjäoikeus tuomitsi 2006 lokakuussa palvelun 21 ylläpitäjää sakkorangaistuksiin tekijänoikeusrikkomuksista ja avunannosta siihen. Tekijänoikeuskorvauksia vastaajat velvoitettiin suorittamaan yli 420 000 euroa. Turun hovioikeus ei kesäkuussa 2008 antamassaan tuomiossa muuttanut merkittävästi käräjäoikeuden tuomiota. Hovioikeus vapautti kaksi tekijää rangaistuksista.
Asianomistajina tapauksessa oli laajasti tekijöitä, levy- ja elokuvayhtiöitä sekä peli- ja ohjelmistotaloja. TTVK edusti asiassa yli 50 koti- ja ulkomaista kulttuurialan tekijää, järjestöä ja yritystä.
Sekä oikeudenhaltijat että tuomitut hakivat asiassa valituslupaa korkeimmalta oikeudelta. Oikeudenhaltijat hakivat muutosta niille tuomittujen korvausten osalta vaatien yhteensä korvauksina yli 2,1 miljoonaa euroa. Oikeudenhaltijoiden näkemyksen mukaan tuomittuja korvauksia oli kohtuullistettu liian alhaiseksi ottaen huomioon loukkauksen laajuus, suunnitelmallisuus ja tahallisuus. Tuomitut hakivat valituslupaa tuomioon kokonaisuudessaan. KKO myönsi oikeudenhaltijoille asiassa valitusluvan lokakuussa 2008. Tähän päivään asti epäselvää oli, myöntääkö KKO valitusluvan myös tuomituille. KKO korotti TTVK:n edustamille asianomistajille tuomittuja korvauksia tuntuvasti. Käräjäoikeudessa ylläpitäjien yhteisvastuullisesti maksettavaksi tuomitut hyvitykset yli kaksinkertaistuivat. Neljä avunantoon tekijänoikeusrikkomukseen syyllistynyttä ylläpitäjää vapautettiin hyvitysvelvollisuudesta. KKO otti hyvityksen kohtuullisuutta koskevassa kokonaisharkinnassa huomioon tapauksen erityispiirteet, kuten luvattoman käytön tarkoituksen sekä loukkauksen toteuttamistavan ja vahingollisuuden, ja toteaa: "tässä tapauksessa tekijänoikeuksia loukkaava toiminta on ollut laajaa, ja se on pyritty kohdistamaan käyttäjien haluamiin teoksiin, mikä on ollut omiaan aiheuttamaan merkittävää vahinkoa tekijänoikeuksien haltijoille."
TTVK:n toiminnanjohtaja Antti Kotilainen on tyytyväinen korkeimman oikeuden ennakkopäätökseen. "Korkeimman oikeuden ratkaisu vahvistaa lopullisesti sen tärkeän periaatteen, että piraattipalvelun ylläpitäjät ovat sekä rikosoikeudellisessa että korvausvastuussa kaikesta palvelua hyväksikäyttäen tapahtuneesta luvattomasta jakelusta. Tuomio on merkittävä voitto koko luovan työn kentälle eikä jätä tilaa piraattien tekniselle jossittelulle. Nyt on myös selvää, että laittomaan toimintaan aktiivisesti osallistuva henkilö ei voi vedota tietoyhteiskunnan palvelujen tarjoamisesta annetun lain mahdollisiin vastuuvapaussäännöksiin", toteaa Kotilainen.
"Suomen tuomioistuinlaitos on ensimmäisenä Euroopassa vahvistanut piraattipalvelun tarjoamisen rangaistavaksi kaikissa oikeusasteissa. Korkeimman oikeuden tämänpäiväinen tuomio on erityisesti vastuukysymyksen osalta tärkeä ennakkopäätös, ja meillä on kaikki syy uskoa, että myös ensi syksyn Ruotsin Pirate Bay-hovioikeuskäsittelyssä päädytään vastaavaan lopputulokseen", arvioi Suomen Ääni- ja kuvatallennetuottajien ÄKT ry:n toiminnanjohtaja Lauri Rechardt.
Finreactorin suosiota lisäsi merkittävästi se, että jaettavana oli paljon suomalaista tuotantoa. Finreactorista eniten ladattu top-40 lista piti sisällään 31 kotimaista albumia. Listakärki oli Zen Cafén" Jättiläinen" CD-levy, jota ladattiin kahden viikon aikana yli 2 600 kertaa. Kotimaisista elokuvista Markku Pölösen "Koirankynnen leikkaaja" ladattiin palvelua käyttäen 2 500 kertaa. Määrä vastaa yli 15 % kyseisen elokuvan laillisesta DVD-myynnistä vuonna 2004.
Suomen Elokuvatuottajien Keskusliitto ry:n toiminnanjohtaja Nina Laurio on erityisen tyytyväinen siihen, että KKO vahvisti nyt myös pienten kotimaisten elokuvatuottajien oikeuden saada kohtuullinen hyvityskorvaus Finreactorissa jaossa olleista elokuvista. "Fakta on, että juuri kotimaisten elokuvien ja musiikin laiton jakaminen teki palvelusta suositun", toteaa Laurio.
KKO vahvisti: myös loppukäyttäjät vastuussa toimistaan Ylläpitäjien vastuuta koskevan tuomion lisäksi KKO käsitteli kahden yksittäisen tapauksen osalta palvelun käyttäjien vastuuta. Molemmissa tapauksissa kysymys oli siitä, olivatko kuvaustiedostoja (ns. torrent) palvelimelle ladanneet henkilöt syyllistyneet asiassa tekijänoikeusrikkomukseen ja olivatko he vastuussa kuvaustiedoston avulla tapahtuneista teosten luvattomista latauksista. Korkeimman oikeuden mukaan yksilöityjä sisältötiedostoja koskevat kuvaustiedostot ovat välttämättömiä sisältötiedostojen yleisön saataviin saattamisen kannalta, ja näin ollen kuvaustiedoston verkkoon toimittamista on pidettävä tekijänoikeudellisesti merkityksellisenä toimena. KKO toteaa, että "rikosoikeudellista vastuuta ei poista yksin se, että tiedostojenjakoverkon teknisen toteuttamistavan vuoksi tekijän välitön osallistuminen sisältötiedostojen jakamis- ja kopiointitapahtumiin ei ole ollut tarpeen." Toisin sanoen vastuuta teosten levittämisestä ei voi välttää vetoamalla teknisiin seikkoihin; tarkoitus ja lopputulos ovat ratkaisevia. Kuvaus Finreactorista Finreactor oli suomalainen BitTorrent-tekniikkaa käyttävä vertaisverkkopalvelu, jonka KRP ratsasi joulukuussa 2004. Tätä ennen Hollannin poliisi oli virka-apuna kopioinut Finreactor-palvelimen tiedot. Palvelulla oli enimmillään 10 000 suomalaista rekisteröitynyttä käyttäjää ja toiminnassa välttämätön palvelin eli trackeri sijaitsi Hollannissa. Palvelimen ylläpito rahoitettiin www.finreactor.com -sivulla olleella lahjoituslinkillä, jossa käyttäjiä pyydettiin lahjoittamaan rahaa palvelimen ylläpitoon.
Toiminnanjohtaja Antti Kotilainen, Tekijänoikeuden tiedotus- ja valvontakeskus ry, 040 548 1781
Toiminnanjohtaja Lauri Rechardt, Suomen Ääni- ja kuvatallennetuottajat ÄKT ry, 050 406 0538
Toiminnanjohtaja Nina Laurio, Suomen Elokuvatuottajien Keskusliitto SEK ry, 050 336 6393

References: KKO 
 KKO 
 KKO 
 KKO 
 KKO 
 KKO 

KKO 
 KKO 
 KKO